Okresná prokuratúra Revúca 
SNP 1370/1A, 050 01 Revúca

Sp. zn. : 1 Pv 303/13/6608	Revúca, 6.3.2014
EEČ : 2-48-7-2014

U Z N E S E N I E

Trestná vec:	obvinená XXXXX 
Prečin:	Nezaplatenie dane a poistného podľa § 278 odsek 1 Trestného zákona číslo 300/2005 Zbierky zákonov v znení zákona číslo 204/2013 Zbierky zákonov

Rozhodol: 	prokurátor Okresnej prokuratúry Revúca
Podľa § 215 odsek 1 písmeno h Trestného poriadku s poukazom na § 86 odsek 1 písmeno e Trestného zákona zastavujem trestné stíhanie obvinenej:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
ako podnikateľský subjekt podnikajúci pod obchodným menom XXXXX - XXXXX XXXXX, XXXXX, IČO: XXXXX v období od 1. augusta 2011 do 30. júla 2013 s výnimkou mesiaca marec 2012 neodviedla v zmysle § 141 ods. 1 Zákona č. 461/2003 Z.z. o sociálnom poistení v znení neskorších predpisov ako samostatne zárobkovo činná osoba na účet Sociálnej poisťovne Bratislava, pobočka Rožňava poistné na sociálne poistenie v celkovej výške 2696,50 Eur, čím svojim konaním spôsobila Sociálnej poisťovni Bratislava, ul. 29. augusta č. 8, 813 63 Bratislava škodu vo výške 2696,50 Eur,

lebo zanikla trestnosť činu

Odôvodnenie:
	Uznesením povereného príslušníka Obvodného oddelenia PZ Revúca sp. zn. ORP-425/RA-RA-13 zo dňa 14. 01. 2014 bolo podľa § 206 ods. 1 Trestného poriadku vznesené obvinenie XXXXX pre prečin nezaplatenia dane a poistného podľa § 278 ods. 1 Trestného zákona na tom skutkovom základe,  že ako podnikateľský subjekt podnikajúci pod obchodným menom XXXXX - XXXXX XXXXX, XXXXX, IČO: XXXXX v období od 1. augusta 2011 do 30. júla 2013 s výnimkou mesiaca marec 2012 neodviedla v zmysle § 141 ods. 1 Zákona č. 461/2003 Z.z. o sociálnom poistení v znení neskorších predpisov ako samostatne zárobkovo činná osoba na účet Sociálnej poisťovne Bratislava, pobočka Rožňava poistné na sociálne poistenie v celkovej výške 2696,50 Eur, čím svojim konaním spôsobila Sociálnej poisťovni Bratislava, ul. 29. augusta č. 8, 813 63 Bratislava škodu vo výške 2696,50 Eur.

XXXXX v prípravnom konaní sa ku skutku, ktorý sa jej kladie za vinu, priznala v plnom rozsahu, pričom dňa 20.02.2014 uviedla, že od 01.09.2000 vykonáva živnostenskú činnosť, predmetom ktorej je vedenie účtovníctva. Obvinená si je plne vedomá svojej povinnosti odvádzať poistné do sociálnej poisťovne. Dňa 13.08.2013 prevzala od sociálnej poisťovne zásielku, v ktorej bola výzva na zaplatenie poistného za obdobie od augusta 2011 do konca júla 2013 v celkovej výške 2809,16 Eur. Poistné nezaplatila, nakoľko od augusta 2011 nemala dostatok peňažných prostriedkov, a to ani na účte a ani v hotovosti. Obvinená ďalej v prípravnom konaní uvádzala výdavky, ktoré mala spojené s výkonom podnikateľskej činnosti. Dňa 22.03.2013 nastúpila na materskú dovolenku a teda od tohto dňa nemala povinnosť platiť poistné. O týchto skutočnostiach informovala sociálnu poisťovňu, avšak sociálna poisťovňa jej materský príspevok neuznala, a to práve z dôvodu dlžoby na poistnom. V januári 2014 sa osobne dostavila do sociálnej poisťovne s dokladmi ohľadom rodičovského príspevku. V sociálnej poisťovni jej povedali, že materská dovolenka im nebola hlásená z nemocenského, teda ju ani nemajú zaregistrovanú v registri. V sociálnej poisťovni jej ďalej uviedli, že po jej zaregistrovaní sa z dlžnej sumy odpočíta  suma za obdobie, od kedy nastúpila na materskú dovolenku. 

	Svedkyňa - poškodená XXXXX, splnomocnená zástupkyňa Sociálnej poisťovne, pobočka Rožňava, v prípravnom konaní dňa 31.10.2013 uviedla, že obv. XXXXX bola povinná odvádzať poistné do sociálnej poisťovni od roku 2000, avšak od roku 2007 neplatila riadne povinné poistné. Od januára 2013 výška odvodov poistného predstavovala sumu 130,27 Eur mesačne. Zo strany obvinenej neboli podniknuté žiadne kroky na vysporiadanie dlžnej sumy. Svedkyňa - poškodená trvala na náhrade škody za obdobie od augusta 2011 do júla 2013 v celkovej výške 2809,16 Eur. 

Svedkyňa - poškodená XXXXX, splnomocnená zástupkyňa Sociálnej poisťovne, pobočka Rožňava, v prípravnom konaní dňa 27.02.2014 uviedla, že obv. XXXXX bola na základe predložených podkladov o poberaní rodičovského príspevku upravená výška dlžného poistného. Svedkyňa - poškodená dodala, že od kedy je obv. XXXXX na rodičovskej dovolenke, t.j. od 07.05.2013, nemala už povinnosť platiť poistné. Obvinená dňa 25.02.2014 v pokladni sociálnej poisťovne uhradila za obdobie od mesiaca august 2011 do mesiaca apríl 2013 dlžnú sumu vo výške 2300,- Eur. Obvinená XXXXX teda za uvedené obdobie nemá voči sociálnej poisťovni žiadny dlh. K trestnému stíhaniu obvinenej sa nepripája a náhradu škody nepožaduje.

Zo znaleckého posudku č. 25/2013 z odboru účtovníctvo vyplýva, že podnikateľský subjekt XXXXX - XXXXX mal možnosť plniť si odvodové povinnosti voči sociálnej poisťovni, to znamená, že zostatok finančných prostriedkov podnikateľského subjektu XXXXX - XXXXX postačoval na odvod splátok za sociálne poistenie k dátumu splatnosti splátky poistného počas celého sledovaného obdobia, okrem splatnosti ku dňu 10.04.2012, kedy bol stav finančných prostriedkov na pokladni vo výške 78,05 Eur a odvodová povinnosť za obdobie mesiaca marec 2012 predstavovala sumu 112,66 Eur.

	Na č.l. 104 spisového materiálu je príjmový pokladničný doklad č. 370 000 939 zo dňa 25.02.2014, z ktorého vyplýva, že obv. XXXXX uhradila Sociálnej poisťovni, pobočka Rožňava, do pokladne peňažnú sumu vo výške 2300,- Eur. 

	Podľa § 86 písm. e) Trestného zákona trestnosť trestného činu zaniká aj vtedy, ak ide o trestný čin skrátenia dane a poistného podľa § 276, neodvedenia dane a poistného podľa § 277 alebo nezaplatenia dane a poistného podľa § 278 Trestného zákona, ak splatná daň a jej príslušenstvo alebo poistné boli dodatočne zaplatené najneskôr v nasledujúci deň po dni, keď sa páchateľ po skončení jeho vyšetrovania mohol oboznámiť s jeho výsledkami.

	Podľa § 215 ods. 1 písm. h) Trestného poriadku prokurátor zastaví trestné stíhanie, ak zanikla trestnosť činu.

	Tým, že obv. XXXXX ako podnikateľský subjekt XXXXX - XXXXX, XXXXX, XXXXX, IČO: XXXXX dodatočne dňa 25. 02. 2014 (ešte pred ukončením vyšetrovania) uhradila Sociálnej poisťovni, pobočka Rožňava, v hotovosti dlhované poistné v plnej výške, zanikla trestnosť prečinu nezaplatenia dane a poistného podľa § 278 ods. 1 Tr. zákona, a preto bolo potrebné rozhodnúť tak, ako je to uvedené vo výrokovej časti tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Juraj Šturmankin
prokurátor